DECIZIA COMISIEI
din 16 mai 2007
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2007) 2088]
(Text cu relevanță pentru SEE)
(2007/362/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf și articolul 29 alineatul (2),
întrucât:
(1)
Directiva 96/23/CE stabilește măsurile de control pentru substanțele și grupele de reziduuri prevăzute în anexa I la directiva menționată. În temeiul Directivei 96/23/CE, înscrierea și menținerea pe listele cu țările terțe, prevăzute de legislația comunitară, din care statele membre sunt autorizate să importe animale și produse primare de origine animală reglementate de această directivă, sunt condiționate de prezentarea, de către țările terțe implicate, a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și substanțe menționate de această directivă.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2), enumeră statele terțe care au prezentat un plan de monitorizare a reziduurilor, care prevede garanțiile pe care acestea le oferă în conformitate cu cerințele directivei menționate anterior.
(3)
Serbia a prezentat Comisiei planuri de monitorizare a reziduurilor privind animalele și produsele de origine animală care nu sunt menționate în cadrul Deciziei 2004/432/CE. Evaluarea acestor planuri și informațiile suplimentare obținute de Comisie oferă garanții suficiente în ceea ce privește monitorizarea reziduurilor din aceste țări terțe pentru animalele și produsele vizate. Prin urmare, animalele și produsele de origine animală în cauză trebuie incluse pe lista pentru Serbia din decizia menționată anterior.
(4)
Groenlanda, Namibia și Paraguay au solicitat să nu fie incluse pe lista din cadrul Deciziei 2004/432/CE în ceea ce privește anumite categorii de animale și produse de origine animală. Prin urmare, înscrierile privind animalele și produsele de origine animală în cauză trebuie eliminate de pe lista pentru aceste țări terțe.
(5)
Costa Rica și Vietnam care sunt în prezent menționate pentru anumite animale sau produse de origine animală în temeiul Deciziei 2004/432/CE nu au prezentat Comisiei garanțiile solicitate pentru câteva dintre aceste animale și produse de origine animală. În plus, inspecțiile Oficiului Alimentar și Veterinar în aceste țări terțe au relevat deficiențe majore în ceea ce privește supravegherea reziduurilor pentru animalele și produsele vizate. Prin urmare, înscrierile privind animalele și produsele de origine animală în cauză pentru aceste țări terțe trebuie eliminate de pe listă. Țările terțe în cauză au fost informate cu privire la acest aspect.
(6)
Trebuie prevăzută o perioadă tranzitorie pentru loturile de animale și produsele originare din Costa Rica, Groenlanda, Namibia, Paraguay și Vietnam care au fost expediate din aceste țări terțe în Comunitate, înainte de data punerii în aplicare a prezentei decizii, pentru a ține cont de durata necesară pentru sosirea lor în Comunitate.
(7)
Prin urmare, Decizia 2004/432/CE ar trebui modificată corespunzător.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul din anexa la prezenta decizie.
Articolul 2
Prin prezenta decizie, modificările listei din anexa la Decizia 2004/432/CE nu se aplică la loturile de animale și la produsele originare din Costa Rica, Groenlanda, Namibia, Paraguay și Vietnam dacă importatorul acestor produse poate demonstra că au fost expediate din țările terțe în cauză și că ele erau în drum spre Comunitate înainte de data aplicării prezentei decizii.
Articolul 3
Prezenta decizie se aplică începând cu a șaptea zi de la data publicării în Jurnalul Oficial al Uniunii Europene.
Articolul 4
Prezenta decizie se adresează statelor membre.
Adoptată la Bruxelles, 16 mai 2007.